Odluka Komisije od 20/01/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10585 - APMH INVEST / UNILABS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 14/01/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10542 - MITSUBISHI / CHUBU ELECTRIC POWER MIRAIZ / MCRE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/01/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10548 - TELEKOM DEUTSCHLAND / IFM INVESTORS / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Političkog i sigurnosnog odbora (ZVSP) 2022/105 od 19. siječnja 2022. o imenovanju zapovjednika snaga misije EU-a za misiju ZSOP-a Europske unije za vojno osposobljavanje u Srednjoafričkoj Republici (EUTM RCA) i stavljanju izvan snage Odluke (ZVSP) 2021/1435 (EUTM RCA/1/2022)

text:
                  27.1.2022

                  HR

                  Službeni list Europske unije

                  L 18/9

         ODLUKA POLITIČKOG I SIGURNOSNOG ODBORA (ZVSP) 2022/105
         od 19. siječnja 2022.
         o imenovanju zapovjednika snaga misije EU-a za misiju ZSOP-a Europske unije za vojno osposobljavanje u Srednjoafričkoj Republici (EUTM RCA) i stavljanju izvan snage Odluke (ZVSP) 2021/1435 (EUTM RCA/1/2022)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Odluku Vijeća (ZVSP) 2016/610 od 19. travnja 2016. o misiji ZSOP-a Europske unije za vojno osposobljavanje u Srednjoafričkoj Republici (EUTM RCA) (1), a posebno njezin članak 5. stavak 1.,
         budući da:

                     (1)

                     Vijeće je Odlukom (ZVSP) 2016/610 ovlastilo Politički i sigurnosni odbor (PSO), u skladu s člankom 38. Ugovora o Europskoj uniji, za donošenje odgovarajućih odluka u pogledu političkog nadzora nad misijom EUTM RCA i njezina strateškog usmjeravanja, uključujući odluke o imenovanju budućih zapovjednika snaga misije EU-a.

                     (2)

                     PSO je 26. kolovoza 2021. donio Odluku (ZVSP) 2021/1435 (2) o imenovanju brigadnoga generala Jacquesa LANGLADEA DE MONTGROSA zapovjednikom snaga misije EU-a za misiju EUTM RCA.

                     (3)

                     Belgijska vojna tijela predložila su 27. listopada 2021. da se brigadni general Jacky CABO imenuje zapovjednikom snaga misije EU-a za misiju EUTM RCA od 4. veljače 2022. kako bi preuzeo dužnost od brigadnoga generala Jacquesa LANGLADEA DE MONTGROSA.

                     (4)

                     Vojni odbor EU-a 23. studenoga 2021. postigao je dogovor o preporuci PSO-u da odobri taj prijedlog.

                     (5)

                     Trebalo bi donijeti odluku o imenovanju brigadnoga generala Jackyja CABOA. Osim toga, Odluku (ZVSP) 2021/1435 trebalo bi staviti izvan snage.

                     (6)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

               DONIO JE OVU ODLUKU:

            Članak 1.
            Brigadni general Jacky CABO imenuje se zapovjednikom snaga misije EU-a za misiju ZSOP-a Europske unije za vojno osposobljavanje u Srednjoafričkoj Republici (EUTM RCA) od 4. veljače 2022.

            Članak 2.
            Odluka (ZVSP) 2021/1435 stavlja se izvan snage od 4. veljače 2022.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 19. siječnja 2022.

                  Za Politički i sigurnosni odbor

                  Predsjednica

               D. PRONK

            (1)  SL L 104, 20.4.2016., str. 21.

            (2)  Odluka Političkog i sigurnosnog odbora (ZVSP) 2021/1435 od 26. kolovoza 2021. o imenovanju zapovjednika snaga misije EU-a za misiju ZSOP-a Europske unije za vojno osposobljavanje u Srednjoafričkoj Republici (EUTM RCA) i stavljanju izvan snage Odluke (ZVSP) 2020/1250 (EUTM RCA/1/2021) (SL L 312, 3.9.2021., str. 1.).


title: Odluka Komisije (EU) 2022/121 оd 27. siječnja 2022. o utvrđivanju internih pravila o pružanju informacija ispitanicima i ograničenju nekih njihovih prava u kontekstu obrade osobnih podataka u svrhu obrade zahtjeva i pritužbi na temelju Pravilnika o osoblju

text:
                  28.1.2022

                  HR

                  Službeni list Europske unije

                  L 19/77

         ODLUKA KOMISIJE (EU) 2022/121
         оd 27. siječnja 2022.
         o utvrđivanju internih pravila o pružanju informacija ispitanicima i ograničenju nekih njihovih prava u kontekstu obrade osobnih podataka u svrhu obrade zahtjeva i pritužbi na temelju Pravilnika o osoblju
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:

                     (1)

                     U skladu s Pravilniku o osoblju za dužnosnike Europske unije i Uvjetima zaposlenja ostalih službenika Unije, utvrđenima Uredbom Vijeća (EEZ, Euratom, EZUČ) br. 259/68 (1) („Pravilnik o osoblju”), Komisija je obvezna odgovoriti na određene zahtjeve i pritužbe. Te zadaće uglavnom obavlja odjel „Žalbe i praćenje predmeta” Glavne uprave za ljudske resurse i sigurnost („GU HR”), koji utvrđuje relevantne činjenice i ocjenjuje ih s pravnog stajališta kako bi pomogao tijelu za imenovanje ili tijelu nadležnom za sklapanje ugovora o radu („Tijelo”) u donošenju odluke.

                     (2)

                     Prema članku 22.c Pravilnika o osoblju Komisije u skladu s člancima 24. i 90. Pravilnika o osoblju uspostavlja postupak za rješavanje žalbi dužnosnikâ u vezi s načinom na koji se prema njima postupalo nakon što su prema članku 22.a ili 22.b Pravilnika o osoblju prijavili ozbiljnu nepravilnosti ili kao posljedica te prijave (2).

                     (3)

                     Na temelju članka 24. Pravilnika o osoblju Komisija je dužna pomagati svakom dužnosniku, posebno u postupcima protiv počinitelja prijetnji, uvreda, klevete i širenja klevete te svih vrsta napada usmjerenih na osobu ili imovinu dužnosnika ili člana njegove obitelji zbog njegova položaja ili poslova.

                     (4)

                     Člankom 90. stavcima 1. i 2. Pravilnika o osoblju svakoj osobi na koju se primjenjuje taj pravilnik omogućuje se da tijelu za imenovanje podnese zahtjev za donošenje odluke koja se na nju odnosi ili da podnese žalbu protiv odluke koja na nju negativno utječe.

                     (5)

                     U kontekstu tih aktivnosti Komisija prikuplja i obrađuje relevantne informacije. Te informacije uključuju osobne podatke, prije svega identifikacijske podatke, podatke za kontakt i podatke o ponašanju. Nadležne službe Komisije prenose osobne podatke drugim službama Komisije prema načelu nužnog poznavanja.

                     (6)

                     Osobni podaci pohranjuju se u sigurnom fizičkom i elektroničkom obliku kako bi se spriječio nezakonit pristup podacima ili prijenos podataka osobama kojima nisu namijenjeni. Podaci se nakon završetka obrade čuvaju u skladu s primjenjivim pravilima Komisije (3).

                     (7)

                     Komisija je pri obavljanju zadaća na temelju Pravilnika o osoblju obvezna poštovati prava fizičkih osoba koja se odnose na obradu osobnih podataka priznata člankom 8. stavkom 1. Povelje Europske unije o temeljnim pravima i člankom 16. stavkom 1. Ugovora te prava utvrđena u Uredbi (EU) 2018/1725 Europskog parlamenta i Vijeća (4). Komisija istodobno mora poštovati stroga pravila o povjerljivosti i čuvanja profesionalne tajne.

                     (8)

                     U određenim okolnostima potrebno je uskladiti prava ispitanika prema Uredbi (EU) 2018/1725 s potrebom zaštite sprečavanja, istrage, otkrivanja i progona kaznenih djela te osigurati učinkovitost odgovora Komisije na optužbe za uznemiravanje i drugo neprimjereno ponašanje ili napade, uz puno poštovanje temeljnih prava i sloboda drugih ispitanika. U tu svrhu, članak 25. stavak 1. točke (b), (c), (g) i (h) Uredbe (EU) 2018/1725 Komisiji omogućuje da ograniči primjenu članaka od 14. do 17. i članaka 19., 20. i 35., kao i načela transparentnosti utvrđenog u članku 4. stavku 1. točki (a), u mjeri u kojoj se njegove odredbe odnose na prava i obveze iz članaka od 14. do 17. i članaka 19. i 20. te uredbe.

                     (9)

                     To bi osobito mogao biti slučaj u pogledu pružanja informacija o obradi osobnih podataka osobi protiv koje je podnesen zahtjev ili pritužba (u daljnjem tekstu: dotična osoba), osobito ako postupak proizlazi iz zahtjeva za pomoć na temelju članka 24. Pravilnika o osoblju u vezi s navodnim uznemiravanjem. Komisija može odlučiti ograničiti pružanje takvih informacija dotičnoj osobi kako bi zaštitila prava i slobode podnositelja zahtjeva, podnositelja pritužbe ili svjedoka u skladu s člankom 25. stavkom 1. točkom (h) Uredbe (EU) 2018/1725. Komisija može odlučiti to učiniti osobito kako bi zaštitila te osobe od moguće osvete dotičnih osoba protiv kojih su izneseni navodi u dobroj vjeri, koji međutim nisu doveli do administrativnih mjera. U nekim situacijama moglo bi biti potrebno ograničiti pružanje takvih informacija kako bi se spriječilo uznemiravanje ili drugo neprimjereno ponašanje ili napadi u Komisiji (osobito u organizacijskom subjektu u kojem zajedno rade dotična osoba i podnositelj zahtjeva, podnositelj pritužbe ili svjedok).

                     (10)

                     Moglo bi biti potrebno i ograničiti druga prava dotične osobe ako bi se ostvarivanjem tih prava otkrile informacije o podnositelju zahtjeva, podnositelju pritužbe ili svjedoku koji je zatražio da se njegov identitet ne otkrije. U tom slučaju Komisija može odlučiti ograničiti pravo na pristup izjavi koja se odnosi na dotičnu osobu ili njezina druga prava kako bi zaštitila prava i slobode podnositelja zahtjeva, podnositelja pritužbe ili svjedoka iz razloga navedenih u uvodnoj izjavi 9. Komisija može odlučiti to učiniti prema članku 25. stavku 1. točki (h) Uredbe (EU) 2018/1725.

                     (11)

                     Moglo bi biti potrebno i ograničiti prava dotične osobe kako bi se zaštitila funkcija praćenja, funkcija inspekcije ili regulatorna funkcija povezana s izvršavanjem službene ovlasti ako je u pitanju važan cilj od općeg javnog interesa Unije, odnosno osiguravanje učinkovitosti odgovora Komisije na optužbe za uznemiravanje i za svako drugo neprimjereno ponašanje ili napade. Suzbijanje uznemiravanja i svakog drugog neprimjerenog ponašanja ili napada važan je cilj od općeg javnog interesa Unije, uključujući Komisiju. Osim toga, Komisija ima dužnost pomagati svojem osoblju prema članku 24. Pravilnika o osoblju. Kako se članove osoblja ne bi obeshrabrilo od prijavljivanja slučajeva uznemiravanja i drugih neprimjerenih ponašanja ili napada koje su doživjeli te od traženja pomoći u tom kontekstu, što je u javnom interesu Unije, mora se osigurati da dotične osobe ne saznaju za zahtjev za pomoć koji se na njih odnosi. To bi moglo biti osobito važno u slučajevima u kojima Tijelo utvrdi da nije došlo do uznemiravanja u smislu Pravilnika o osoblju. U takvoj situaciji javni interes Unije zahtijevao bi da dotična osoba ne sazna za zahtjev za pomoć kako bi se osiguralo da se članovi osoblja i dalje koriste postupkom na temelju članka 24. Pravilnika o osoblju i kako bi se spriječili novi sukobi. U tom pogledu Komisija može odlučiti ograničiti prava dotične osobe prema članku 25. stavku 1. točkama (c) i (g) Uredbe (EU) 2018/1725.

                     (12)

                     Moglo biti potrebno i ograničiti prava dotične osobe kako bi se zaštitilo sprečavanje, istraga, otkrivanje i progon kaznenih djela koja podnositelji zahtjeva, podnositelji pritužbe ili svjedoci prijavljuju Komisiji, a odnose se na dotičnu osobu. Na primjer, podnositelji zahtjeva, podnositelji pritužbe i svjedoci mogu prijaviti neprimjereno ponašanje te psihološko i spolno uznemiravanje. U takvim slučajevima Komisija prema članku 25. stavku 1. točki (b) Uredbe (EU) 2018/1725 može odlučiti ograničiti prava dotične osobe.

                     (13)

                     Prema Pravilniku o osoblju Komisija je dužna osigurati da se sa zahtjevima i pritužbama na temelju Pravilnika postupa povjerljivo. Da bi se osigurala povjerljivost i pritom poštovali standardi zaštite osobnih podataka na temelju Uredbe (EU) 2018/1725, potrebno je donijeti interna pravila na temelju kojih Komisija može ograničiti prava ispitanika u skladu s člankom 25. stavkom 1. točkama (b), (c), (g) i (h) Uredbe (EU) 2018/1725.

                     (14)

                     Interna pravila trebala bi se primjenjivati na sve postupke obrade koje Komisija provodi pri obavljanju svojih zadaća povezanih s obradom zahtjeva i pritužbi na temelju Pravilnika o osoblju.

                     (15)

                     Radi usklađivanja s člancima 14., 15. i 16. Uredbe (EU) 2018/1725 Komisija bi trebala transparentno i dosljedno obavješćivati sve osobe o svojim aktivnostima koje uključuju obradu njihovih osobnih podataka i o njihovim pravima, i to putem obavijesti o zaštiti podataka koja se objavljuje na internetskim stranicama Komisije. Prema potrebi, Komisija bi trebala odgovarajućim sredstvima pojedinačno obavijestiti ispitanike povezane sa zahtjevom ili pritužbom, odnosno podnositelje zahtjeva i podnositelje pritužbi, dotične osobe i svjedoke.

                     (16)

                     Komisija bi sa svim ograničenjima trebala postupati transparentno i registrirati svaku primjenu ograničenja u odgovarajućem sustavu evidencije.

                     (17)

                     U pogledu ograničenja primjene članka 16. Uredbe (EU) 2018/1725, kojim je propisano da, ako osobni podaci nisu dobiveni od ispitanika, on mora biti obaviješten najkasnije u roku od mjesec dana, Komisija bi u roku od mjesec dana trebala sastaviti spis u kojem se evidentiraju razlozi za svako ograničenje koje se primijenilo. Ta bi evidencija trebala uključivati procjenu nužnosti i razmjernosti ograničenja u svakom pojedinačnom slučaju.

                     (18)

                     Prema članku 25. stavku 8. Uredbe (EU) 2018/1725, voditelji obrade mogu odgoditi, izostaviti ili uskratiti obavješćivanje o glavnim razlozima za primjenu ograničenja na ispitanika ako bi to obavješćivanje poništilo učinak ograničenja. To se osobito odnosi na ograničenja primjene članaka 16. i 35. te uredbe.

                     (19)

                     Komisija bi trebala redovito preispitivati uvedena ograničenja kako bi se osiguralo da prava ispitanika na informiranje u skladu s člancima 16. i 35. Uredbe (EU) 2018/1725 budu ograničena samo dok su ta ograničenja potrebna iz razloga navedenih u uvodnoj izjavi 8.

                     (20)

                     Primjenu ograničenja trebalo bi preispitati kada se odgovara na zahtjeve podnesene na temelju članaka 22.c i 24. i članka 90. stavka 1. Pravilnika o osoblju te na žalbe podnesene na temelju članka 22.c i članka 90. stavka 2. Pravilnika o osoblju ili kada se takvi zahtjevi ili žalbe zaključe, ovisno o tome što nastupi prije. Nakon toga Komisija bi na godišnjoj osnovi trebala pratiti je li potrebno zadržati odgodu.

                     (21)

                     U određenim slučajevima može biti potrebno zadržati primjenu ograničenja, osobito ograničenja primjene članka 16. Uredbe (EU) 2018/1725, sve do trenutka kada Komisija više ne zadržava dotične osobne podatke. U tom slučaju ispitanik ne bi smio biti obaviješten o obradi svojih osobnih podataka. Takva situacija mogla bi se dogoditi osobito ako postoji visok rizik da bi pružanje informacija dotičnoj osobi o obradi njezinih osobnih podataka ugrozilo prava i slobode drugih osoba. To može biti slučaj ako Tijelo odbije zahtjev za pomoć podnesen u dobroj vjeri koji se odnosi na navodno neprimjereno ponašanje dotične osobe te ako dotična osoba i podnositelj zahtjeva rade zajedno u istom organizacijskom subjektu. U takvoj situaciji postoji rizik da će podnositelj zahtjeva biti izložen osveti i da će to utjecati na radnu atmosferu u organizacijskom subjektu. U takvom slučaju osobni podaci dotične osobe trebali bi se zadržati samo dok su ti podaci relevantni za obradu zahtjeva i/ili pritužbe i sve dok je ta pritužba predmet spora.

                     (22)

                     Komisijin službenik za zaštitu podataka trebao bi neovisno preispitati primjenu ograničenja kako bi se osigurala usklađenost s ovom Odlukom.

                     (23)

                     Provedeno je savjetovanje s Europskim nadzornikom za zaštitu podataka, koji je svoje mišljenje dostavio 23. rujna 2021.,

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila o obavješćivanju ispitanika o obradi njihovih osobnih podataka u skladu s člancima 14., 15. i 16. Uredbe (EU) 2018/1725, kojih se Komisija treba pridržavati pri obradi zahtjeva i pritužbi na temelju Pravilnika o osoblju.
               Njome se utvrđuju i uvjeti pod kojima Komisija može ograničiti primjenu članka 4., članaka od 14. do 17. i članaka 19., 20. i 35. Uredbe (EU) 2018/1725, u skladu s njezinim člankom 25. stavkom 1. točkama (b), (c), (g) i (h).

               2.   Ova se Odluka primjenjuje na obradu osobnih podataka koju provodi Komisija u svrhu obrade zahtjeva i žalbi prema člancima 22.c i 24. te članku 90. stavcima 1. i 2. Pravilnika o osoblju.

               3.   Kategorije osobnih podataka obuhvaćene ovom Odlukom uključuju identifikacijske podatke, podatke za kontakt i podatke o ponašanju te posebne kategorije osobnih podataka u smislu članka 10. stavka 1. Uredbe (EU) 2018/1725.

            Članak 2.
            Primjenjive iznimke i ograničenja

               1.   Pri izvršavanju svojih dužnosti u pogledu prava ispitanika na temelju Uredbe (EU) 2018/1725 Komisija razmatra primjenjuje li se neko od izuzeća utvrđenih u toj uredbi.

               2.   Podložno člancima od 3. do 7., ako bi ostvarivanje prava i obveza predviđenih u člancima od 14. do 17., 19., 20. i 35. Uredbe (EU) 2018/1725 u pogledu osobnih podataka koje obrađuje Komisija ugrozilo razloge navedene u članku 25. stavku 1. točkama (b), (c), (g) ili (h) te uredbe, Komisija može ograničiti primjenu:

                           (a)

                           članaka od 14. do 17. i članaka 19., 20. i 35. Uredbe (EU) 2018/1725; i

                           (b)

                           načela transparentnosti utvrđenog u članku 4. stavku 1. točki (a) Uredbe (EU) 2018/1725, u mjeri u kojoj njegove odredbe odgovaraju pravima i obvezama predviđenima u člancima od 14. do 17., 19. i 20. te uredbe, kako bi se zaštitilo sprečavanje, istraga, otkrivanje i progon kaznenih djela koja podnositelji zahtjeva, podnositelji pritužbe ili svjedoci prijave nadležnim službama Komisije u pogledu dotične osobe na koju se odnose navodi o uznemiravanju ili drugom neprimjerenom ponašanju ili napadima.

               3.   Stavcima 1. i 2. ne dovodi se u pitanje primjena drugih odluka Komisije o utvrđivanju internih pravila o pružanju informacija ispitanicima i ograničenjima određenih prava na temelju članka 25. Uredbe (EU) 2018/1725.

               4.   Svako ograničenje prava i obveza iz stavka 2. mora biti nužno i razmjerno, uzimajući u obzir rizike za prava i slobode ispitanikâ.

               5.   Prije primjene ograničenja Komisija bi trebala u svakom pojedinačnom slučaju procijeniti njihovu nužnost i razmjernost. Ograničenja ne smiju biti opsežnija od onoga što je strogo nužno za ostvarenje njihova cilja.

            Članak 3.
            Pružanje informacija ispitanicima

               1.   Komisija na svojim internetskim stranicama objavljuje obavijest o zaštiti podataka kojom sve ispitanike obavješćuje o svojim aktivnostima koje uključuju obradu njihovih osobnih podataka u svrhu obrade zahtjeva i pritužbi na temelju Pravilnika o osoblju.

               2.   Komisija podnositelje zahtjeva i podnositelje pritužbi, dotične osobe, kao i svjedoke od kojih se traži da pruže informacije u vezi s takvim zahtjevima ili pritužbama, pojedinačno obavješćuje odgovarajućim sredstvima o obradi njihovih osobnih podataka.

               3.   Ako Komisija u skladu s člankom 2. u cijelosti ili djelomično ograniči pružanje informacija iz stavka 2. dotičnim osobama čiji se osobni podaci obrađuju u svrhu obrade zahtjeva i pritužbi na temelju Pravilnika o osoblju, ona evidentira razloge za ograničenje i upisuje ih u registar u skladu s člankom 6.

            Članak 4.
            Pravo ispitanika na pristup podacima, pravo na brisanje podataka i pravo na ograničenje obrade podataka

               1.   Ako Komisija ispitanicima u cijelosti ili djelomično ograniči pravo na pristup osobnim podacima, pravo na brisanje podataka ili pravo na ograničenje obrade podataka, kako je navedeno u člancima 17., 19. i 20. Uredbe (EU) 2018/1725, ona u svojem odgovoru na zahtjev za pristup podacima, brisanje podataka ili ograničenje obrade podataka obavješćuje tog ispitanika:

                           (a)

                           o primijenjenom ograničenju i glavnim razlozima za to;

                           (b)

                           o mogućnosti da podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               2.   Obavješćivanje o razlozima za ograničenje iz stavka 1. može se odgoditi, izostaviti ili uskratiti sve dok bi to obavješćivanje poništilo učinak ograničenja.

               3.   Komisija evidentira razloge ograničenja u skladu s člankom 6.

               4.   Ako je pravo pristupa podacima u cijelosti ili djelomično ograničeno, ispitanik može ostvariti svoje pravo pristupa posredovanjem Europskog nadzornika za zaštitu podataka, u skladu s člankom 25. stavcima 6., 7. i 8. Uredbe (EU) 2018/1725.

            Članak 5.
            Obavješćivanje ispitanika o povredi osobnih podataka
            Ako ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, Komisija evidentira razloge za ograničenje i upisuje ih u registar u skladu s člankom 6. Komisija dostavlja evidenciju Europskom nadzorniku za zaštitu podataka u trenutku slanja obavijesti o povredi osobnih podataka.

            Članak 6.
            Evidentiranje i upis ograničenjâ u registar

               1.   Komisija za sva ograničenja primijenjena na temelju ove Odluke evidentira razloge te procjenjuje nužnost i razmjernost ograničenja, uzimajući u obzir relevantne elemente iz članka 25. stavka 2. Uredbe (EU) 2018/1725.

               2.   U evidenciji se navodi kako bi se ostvarivanjem prava relevantnog ispitanika ugrozio jedan ili više primjenjivih elemenata navedenih u članku 25. stavku 1. točkama (b), (c), (g) i (h) Uredbe (EU) 2018/1725 koji su razlozi za ta ograničenja.

               3.   Evidentirani podaci i, prema potrebi, dokumenti koji sadržavaju temeljne činjenične i pravne elemente upisuju se u registar. Ta se dokumentacija daje na uvid Europskom nadzorniku za zaštitu podataka na njegov zahtjev.

            Članak 7.
            Trajanje ograničenjâ

               1.   Ograničenja iz članaka 3., 4. i 5. primjenjuju se sve dok i dalje postoje opravdani razlozi za to.

               2.   Ako razlozi za ograničenje iz članaka 3., 4. i 5. prestanu postojati, Komisija uklanjanja ograničenje.

               3.   Komisija istodobno obavješćuje ispitanika o glavnim razlozima za primjenu tog ograničenja i mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               4.   Komisija preispituje primjenu ograničenja iz članaka 3., 4. i 5. kada odgovara na zahtjeve podnesene na temelju članaka 22.c i 24. te članka 90. stavka 1. Pravilnika o osoblju i na žalbe podnesene na temelju članka 22.c i članka 90. stavka 2. Pravilnika o osoblju ili kada se takvi zahtjevi ili žalbe zaključe, ovisno o tome što nastupi prije. Nakon toga Komisija na godišnjoj osnovi prati je li potrebno zadržati ograničenje. Preispitivanje uključuje procjenu nužnosti i razmjernosti ograničenja, uzimajući u obzir relevantne elemente utvrđene u članku 25. stavku 2. Uredbe (EU) 2018/1725.

            Članak 8.
            Zaštitne mjere i razdoblja pohrane

               1.   Komisija, odnosno Odjel za žalbe i praćenje predmeta Glavne uprave za ljudske resurse i sigurnost, provodi zaštitne mjere kako bi spriječila zlouporabu i nezakonit pristup ili prijenos osobnih podataka na koje se primjenjuju ili bi se mogla primijeniti ograničenja. Takve zaštitne mjere uključuju tehničke i organizacijske mjere kao što su:

                           (a)

                           jasna definicija uloga, odgovornosti, prava pristupa i postupovnih koraka;

                           (b)

                           sigurno elektroničko okruženje za sprječavanje nezakonitog ili slučajnog pristupa neovlaštenih osoba elektroničkim podacima ili njihova prijenosa;

                           (c)

                           sigurna pohrana i obrada papirnatih dokumenata ograničena na ono što je strogo nužno za postizanje svrhe obrade;

                           (d)

                           odgovarajuće praćenje ograničenja i redovito preispitivanje njihove primjene. Preispitivanja iz točke (d) provode se najmanje svakih šest mjeseci.

               2.   Ograničenja se ukidaju čim prestanu postojati okolnosti koje ih opravdavaju.

               3.   Osobni podaci zadržavaju se u skladu s Komisijinim primjenjivim pravilima o zadržavanju, a koja će se definirati u evidenciji koja se vodi na temelju članka 31. Uredbe (EU) 2018/1725. Na kraju razdoblja zadržavanja osobni se podaci brišu, anonimiziraju ili prenose u arhiv u skladu s člankom 13. Uredbe (EU) 2018/1725.

            Članak 9.
            Preispitivanje koje provodi Komisijin službenik za zaštitu podataka

               1.   Komisijin službenik za zaštitu podataka obavješćuje se bez suvišne odgode o svakom ograničenju prava ispitanika u skladu s ovom Odlukom. Službeniku za zaštitu podataka na njegov se zahtjev omogućuje pristup evidenciji i svim dokumentima koji sadržavaju osnovne činjenične i pravne elemente.

               2.   Službenik za zaštitu podataka može zatražiti preispitivanje tog ograničenja. Službenika za zaštitu podataka pisanim se putem obavješćuje o ishodu zatraženog preispitivanja.

               3.   Komisija dokumentira uključenost službenika za zaštitu podataka u svakom slučaju u kojem su prava i obveze iz članka 2. stavka 2. ograničeni.

            Članak 10.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 27. siječnja 2022.

                  Za Komisiju

                  Predsjednica

               Ursula VON DER LEYEN

            (1)  SL L 56, 4.3.1968., str. 1.

            (2)  Administrativna obavijest br. 79-2013 od 19. prosinca 2013. Update of the arrangements for submitting requests and complaints (Article 90(1) and (2) of the Staff Regulations) and requests for assistance (Article 24 of the Staff Regulations) (Ažuriranje postupaka za podnošenje zahtjeva i žalbi (članak 90. stavci 1. i 2. Pravilnika o osoblju) i zahtjeva za pomoć (članak 24. Pravilnika o osoblju)).

            (3)  Čuvanje spisa u Komisiji uređeno je Zajedničkim popisom čuvanja dokumenata Komisije, tj. regulatornim dokumentom u obliku rasporeda čuvanja kojim se utvrđuju razdoblja čuvanja za različite vrste spisa Komisije (SEC(2019) 900). Razdoblja čuvanja osobnih podataka navedena su u obavijesti o privatnosti koja se odnosi na obradu zahtjeva i pritužbi na temelju Pravilnika o osoblju.

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Odluka Vijeća (ZVSP) 2022/118 od 27. siječnja 2022. o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu

text:
                  28.1.2022

                  HR

                  Službeni list Europske unije

                  L 19/67

         ODLUKA VIJEĆA (ZVSP) 2022/118
         od 27. siječnja 2022.
         o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. siječnja 2011. donijelo Odluku 2011/72/ZVSP (1) o mjerama ograničavanja protiv određenih osoba i subjekata s obzirom na stanje u Tunisu.

                     (2)

                     Na temelju preispitivanja Odluke 2011/72/ZVSP mjere ograničavanja trebalo bi produljiti do 31. siječnja 2023. za 42 osobe i do 31. srpnja 2022. za jednu osobu. Osim toga, u Prilogu toj odluci trebalo bi izmijeniti obrazloženja za tri osobe, a informacije koje se odnose na primjenu pravâ na obranu i prava na djelotvornu sudsku zaštitu u skladu s tuniškim pravom trebalo bi izmijeniti za sedam osoba.

                     (3)

                     Odluku 2011/72/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2011/72/ZVSP mijenja se kako slijedi:

                        1.

                        članak 5. zamjenjuje se sljedećim:

                           „Članak 5.

                              1.   Ova Odluka primjenjuje se do 31. siječnja 2023.

                              2.   Odstupajući od stavka 1., mjere iz članka 1. primjenjuju se u pogledu unosa br. 45 u Prilogu do 31. srpnja 2022.

                              3.   Ova se Odluka redovito preispituje. Prema potrebi može se produljiti ili izmijeniti ako Vijeće smatra da njezini ciljevi nisu ispunjeni.”;

                        2.

                        Prilog se mijenja u skladu s Prilogom ovoj Odluci.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 27. siječnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2011/72/ZVSP od 31. siječnja 2011. o mjerama ograničavanja protiv određenih osoba i subjekata s obzirom na stanje u Tunisu (SL L 28, 2.2.2011., str. 62.).

            PRILOG
            Prilog Odluci 2011/72/ZVSP mijenja se kako slijedi:

                        i.

                        sljedeći unosi u odjeljku A. „Popis osoba i subjekata iz članka 1.” zamjenjuju se sljedećim:

                                    Ime i prezime

                                    Identifikacijski podaci

                                    Obrazloženje

                                    „7.

                                    Halima Bent Zine El Abidine Ben Haj Hamda BEN ALI

                                    Državljanstvo: tuniško
                                    Mjesto rođenja: Tunis, Tunis
                                    Datum rođenja: 17. srpnja 1992.
                                    Posljednja poznata adresa: Predsjednička palača, Tunis, Tunis
                                    Broj osobne iskaznice: 09006300
                                    Zemlja izdavanja: Tunis
                                    Spol: ženski
                                    Druge informacije: kći Leïle TRABELSI

                                    Osoba je predmet sudskog postupka ili postupka povrata imovine koje provode tuniške vlasti slijedom pravomoćne sudske presude za sudioništvo u pronevjeri javnih sredstava od strane javnog dužnosnika, za sudioništvo u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi i za protuzakoniti utjecaj na javnog dužnosnika radi neposrednog ili posrednog postizanja koristi za drugu osobu te je povezana s Leilom Trabelsi (br. 2).

                                    29.

                                    Ghazoua Bent Zine El Abidine Ben Haj Hamda BEN ALI

                                    Državljanstvo: tuniško
                                    Mjesto rođenja: Le Bardo
                                    Datum rođenja: 8. ožujka 1963.
                                    Posljednja poznata adresa: 49 avenue Habib Bourguiba – Carthage
                                    Broj osobne iskaznice: 00589758
                                    Zemlja izdavanja: Tunis
                                    Spol: ženski
                                    Druge informacije: liječnica, kći Naïme EL KEFI, udana za Slima ZARROUKA

                                    Osoba je predmet sudskog postupka ili postupka povrata imovine koje provode tuniške vlasti slijedom pravomoćne sudske presude za sudioništvo u pronevjeri javnih sredstava od strane javnog dužnosnika, za sudioništvo u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi i za protuzakoniti utjecaj na javnog dužnosnika radi neposrednog ili posrednog postizanja koristi za drugu osobu te je povezana sa Slimom Zarroukom (br. 30).

                                    42.

                                    Ghazoua Bent Hamed Ben Taher BOUAOUINA

                                    Državljanstvo: tuniško
                                    Mjesto rođenja: Monastir
                                    Datum rođenja: 30. kolovoza 1982.
                                    Posljednja poznata adresa: rue Ibn Maja – Khezama est – Sousse
                                    Broj osobne iskaznice: 08434380
                                    Zemlja izdavanja: Tunis
                                    Spol: ženski
                                    Druge informacije: kći Hayet BEN ALI, udana za Badredinnea BENNOURA

                                    Osoba je predmet sudskog postupka ili postupka povrata imovine koje provode tuniške vlasti slijedom pravomoćne sudske presude za sudioništvo u pronevjeri javnih sredstava od strane javnog dužnosnika, za sudioništvo u zloporabi funkcije od strane javnog dužnosnika radi pribavljanja nepripadajuće koristi trećoj osobi i nanošenja štete upravi i za protuzakoniti utjecaj na javnog dužnosnika radi neposrednog ili posrednog postizanja koristi za drugu osobu te je povezana s Hayet Ben Ali (br. 33).”;

                        ii.

                        u sljedećim unosima u odjeljku B. „Prava na obranu i pravo na djelotvornu sudsku zaštitu u skladu s tuniškim pravom”, pod naslovom „Primjena pravâ na obranu i prava na djelotvornu sudsku zaštitu”, dodaju se sljedeće posljednje rečenice:

                                    „25.

                                    Istražni sudac u predmetu 19592/1 saslušao je g. CHIBOUBA 15. veljače 2021. i 10. ožujka 2021. Istražni sudac 31. ožujka 2021. odlučio je odvojiti njegov predmet od općeg predmeta 19592/1. Predmet 1137/2 je u tijeku.

                                    26.

                                    Istražni sudac 31. ožujka 2021. odlučio je odvojiti njezin predmet od općeg predmeta 19592/1. Predmet 1137/2 je u tijeku.

                                    30.

                                    Presudom Žalbenog suda u Tunisu od 15. travnja 2021. u predmetu 29443 osuđen je zbog pronevjere javnih sredstava.

                                    31.

                                    Presudom Žalbenog suda u Tunisu od 1. studenoga 2018. u predmetu 27658 osuđen je zbog pronevjere javnih sredstava.

                                    33.

                                    Presudom od 14. ožujka 2019. u predmetu 40800 osuđena je zbog pronevjere javnih sredstava.

                                    34.

                                    Presudom od 7. siječnja 2016. u predmetu 28264 osuđena je zbog pronevjere javnih sredstava.

                                    46.

                                    Presudom prvostupanjskog suda u Tunisu od 21. ožujka 2019. u predmetu 41328/19 osuđen je zbog pronevjere javnih sredstava.”.


title: Odluka Komisije (EU) 2022/119 оd 26. siječnja 2022. o stavljanju izvan snage Odluke 2004/613/EZ o osnivanju savjetodavne skupine za prehrambeni lanac i zdravlje životinja i biljaka

text:
                  28.1.2022

                  HR

                  Službeni list Europske unije

                  L 19/71

         ODLUKA KOMISIJE (EU) 2022/119
         оd 26. siječnja 2022.
         o stavljanju izvan snage Odluke 2004/613/EZ o osnivanju savjetodavne skupine za prehrambeni lanac i zdravlje životinja i biljaka
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Odlukom Komisije 2004/613/EZ (1) osnovana je savjetodavna skupina za prehrambeni lanac i zdravlje životinja i biljaka. Komisija se s tom skupinom savjetovala u vezi sa svojim programom rada u području sigurnosti hrane i hrane za životinje, označivanja i prezentiranja hrane i hrane za životinje, prehrane ljudi u odnosu na zakonodavstvo o hrani, zdravlja i dobrobiti životinja te zdravlja bilja te u vezi sa svim mjerama koje je trebala provesti ili predložiti u tim područjima politike.

                     (2)

                     Komisija je 20. svibnja 2020. donijela Strategiju „od polja do stola” za pravedan, zdrav i ekološki prihvatljiv prehrambeni sustav (2).

                     (3)

                     U provedbi strategije „od polja do stola” potrebno se savjetovati s dionicima sa stručnim znanjem u području zdravlja, prehrane, marketinga, okoliša, klime, održive poljoprivrede, agronomije, ribarstva, akvakulture i društvenih znanosti te u području digitalne transformacije i financiranja u vezi s prehrambenim sustavima.

                     (4)

                     Stoga pitanja povezana s provedbom strategije „od polja do stola” nadilaze stručno znanje skupine kako je trenutačno utvrđeno Odlukom 2004/613/EZ. Stoga je potrebno osnovati novu neformalnu stručnu skupinu s proširenim članstvom i zadaćama kako bi se osiguralo šire sudjelovanje stručnjaka u navedenim područjima politike.

                     (5)

                     S obzirom na navedeno potrebno je staviti izvan snage Odluku 2004/613/EZ.

                     (6)

                     Budući da mandat članova postojeće savjetodavne skupine istječe 14. srpnja 2022., ova bi se Odluka trebala početi primjenjivati od sljedećeg dana,

               DONIJELA JE OVU ODLUKU:

            Članak 1.
            Odluka 2004/613/EZ stavlja se izvan snage.

            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od 15. srpnja 2022.

            Sastavljeno u Bruxellesu 26. siječnja 2022.

                  Za Komisiju

                  Predsjednica

               Ursula VON DER LEYEN

            (1)  Odluka Komisije od 6. kolovoza 2004. o osnivanju savjetodavne skupine za prehrambeni lanac i zdravlje životinja i biljaka (SL L 275, 25.8.2004., str. 17.).

            (2)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strategija „od polja do stola” za pravedan, zdrav i ekološki prihvatljiv prehrambeni sustav (COM(2020) 381 final).


title: Odluka Vijeća (ZVSP) 2022/151 od 3. veljače 2022. o djelovanju Europske unije za potporu evakuaciji određenih posebno ranjivih osoba iz Afganistana

text:
                  4.2.2022

                  HR

                  Službeni list Europske unije

                  L 25/11

         ODLUKA VIJEĆA (ZVSP) 2022/151
         od 3. veljače 2022.
         o djelovanju Europske unije za potporu evakuaciji određenih posebno ranjivih osoba iz Afganistana
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 10. prosinca 2001. donijelo Zajedničku akciju 2001/875/ZVSP (1) o imenovanju posebnog predstavnika Europske unije u Afganistanu (PPEU). Mandat PPEU-a produljen je više puta, a posljednji put do 31. kolovoza 2017. Odlukom Vijeća (ZVSP) 2017/289 (2).

                     (2)

                     Vijeće je 30. svibnja 2007. donijelo Zajedničku akciju 2007/369/ZVSP (3) o osnivanju policijske misije Europske unije u Afganistanu (EUPOL Afghanistan). Misija EUPOL Afghanistan produljena je više puta, a posljednji put do 15. rujna 2017. Odlukom Vijeća (ZVSP) 2016/2040 (4).

                     (3)

                     Talibani su 1. svibnja 2021. pokrenuli ofenzivu i počeli preuzimati kontrolu nad sve većim brojem okruga u Afganistanu. Talibanske snage 15. kolovoza 2021. preuzele su kontrolu nad Kabulom i svrgnule su vladu utemeljenu na ustavu.

                     (4)

                     U Izjavi o stanju u Afganistanu od 31. kolovoza 2021. Vijeće je navelo: „Evakuacija naših građana i građanki te, u mjeri u kojoj je to moguće, afganistanskih državljana i državljanki koji su surađivali s Europskom unijom i njezinim državama članicama, kao i evakuacija njihovih obitelji, prioritetno se provodi te će se nastaviti.”.

                     (5)

                     U svojim Zaključcima o Afganistanu od 15. rujna 2021. Vijeće je navelo: „… Od kolovoza 2021. međunarodna zajednica, uključujući Europsku uniju i njezine države članice, nastojala je zajednički u ekstremnim okolnostima evakuirati tisuće građana i građanki Europske unije te državljana i državljanki trećih zemalja, uključujući Afganistance i Afganistanke koji su radili za diplomatske misije i druge Afganistance i Afganistanke koji su bili izloženi riziku zbog njihova principijelnog zalaganja za naše zajedničke vrijednosti. To je bio pravi znak solidarnosti EU-a.”.

                     (6)

                     U tim iznimnim okolnostima Europska služba za vanjsko djelovanje (ESVD) od 1. lipnja 2021. organizira evakuaciju Afganistanaca i Afganistanki, a posebno onih Afganistanaca i Afganistanki koji su radili za PPEU-a ili za misiju EUPOL Afghanistan, drugih posebno ranjivih Afganistanaca i Afganistanki koji su surađivali s Unijom i njihovih uzdržavanih članova uže obitelji i upravlja tom evakuacijom. Takve evakuacije trebale bi se nastaviti tijekom 2022. ESVD je od 1. listopada 2021. utvrdio popis osoba koje ispunjavaju uvjete za evakuaciju. ESVD može izmijeniti taj popis prema potrebi.

                     (7)

                     Operativnim djelovanjem u okviru zajedničke vanjske i sigurnosne politike trebalo bi podupirati te evakuacije,

               DONIJELO JE OVU ODLUKU:

            Članak 1.
            Ciljevi i područje primjene

               1.   Unija podupire evakuaciju iz Afganistana između 1. lipnja 2021. i 31. prosinca 2022.:

                           (a)

                           bivših članova osoblja posebnog predstavnika EU-a u Afganistanu (PPEU);

                           (b)

                           bivših članova osoblja misije EUPOL Afghanistan;

                           (c)

                           sljedećih posebno ranjivih osoba:

                                       —

                                       službenika ili drugih stručnjaka, aktivnih u političkom ili sigurnosnom sektoru u Afganistanu (kao što su suci, tužitelji, policijski službenici, vojno osoblje i novinari), koji su u okviru provedbe politika Unije prošli osposobljavanje ili su bili uključeni u provedbu politika Unije,

                                       —

                                       članova osoblja bivših dobavljača misije EUPOL Afghanistan i PPEU-a, i

                                       —

                                       članova osoblja dobavljača delegacije Unije u Kabulu, zaposlenih u tom svojstvu u razdoblju između 16. kolovoza 2019. i 15. kolovoza 2021.; i

                           (d)

                           uzdržavanih bračnih drugova, djece, roditelja i nevjenčanih sestara osoba navedenih u točki (a), točki (b) ili točki (c).

               2.   ESVD, pod nadzorom Visokog predstavnika Unije za vanjske poslove i sigurnosnu politiku (Visoki predstavnik), organizira evakuaciju iz stavka 1. i upravlja tom evakuacijom.

               3.   Visoki predstavnik odgovoran je za provedbu ove Odluke.

            Članak 2.
            Financijski aranžmani

               1.   Financijski referentni iznos za provedbu ovog djelovanja iznosi 1 990 000 EUR.

               2.   Svim se rashodima upravlja u skladu s pravilima i postupcima koji se primjenjuju na opći proračun Unije.

               3.   Komisija nadzire ispravnost upravljanja rashodima iz stavka 2. U tu svrhu ona sklapa potreban sporazum s ESVD-om.

            Članak 3.
            Stupanje na snagu i trajanje
            Ova Odluka stupa na snagu na dan donošenja.
            Primjenjuje se od 1. lipnja 2021.

            Sastavljeno u Bruxellesu 3. veljače 2022.

                  Za Vijeće

                  Predsjednik

               J.-Y. LE DRIAN

            (1)  Zajednička akcija Vijeća 2001/875/ZVSP od 10. prosinca 2001. o imenovanju posebnog predstavnika Europske unije (SL L 326, 11.12.2001., str. 1.).

            (2)  Odluka Vijeća (ZVSP) 2017/289 od 17. veljače 2017. o izmjeni Odluke (ZVSP) 2015/2005 o produljenju mandata posebnog predstavnika Europske unije u Afganistanu (SL L 42, 18.2.2017., str. 13.).

            (3)  Zajednička akcija Vijeća 2007/369/ZVSP od 30. svibnja 2007. o osnivanju policijske misije Europske unije u Afganistanu (EUPOL AFGANISTAN) (SL L 139, 31.5.2007., str. 33.).

            (4)  Odluka Vijeća (ZVSP) 2016/2040 od 21. studenoga 2016. o izmjeni Odluke 2010/279/ZVSP o policijskoj misiji Europske unije u Afganistanu (EUPOL AFGHANISTAN), kojom se predviđa njezina likvidacija (SL L 314, 22.11.2016., str. 20.).


title: Odluka Vijeća (ZVSP) 2022/152 od 3. veljače 2022. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2021/1192

text:
                  4.2.2022

                  HR

                  Službeni list Europske unije

                  L 25/13

         ODLUKA VIJEĆA (ZVSP) 2022/152
         od 3. veljače 2022.
         o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2021/1192
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 27. prosinca 2001. donijelo Zajedničko stajalište 2001/931/ZVSP (1).

                     (2)

                     Vijeće je 19. srpnja 2021. donijelo Odluku (ZVSP) 2021/1192 (2) o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP („popis”).

                     (3)

                     U skladu s člankom 1. stavkom 6. Zajedničkog stajališta 2001/931/ZVSP potrebno je redovito preispitivati imena osoba, skupina i subjekata navedenih na popisu kako bi se osiguralo da postoje razlozi za njihovo zadržavanje na popisu.

                     (4)

                     U ovoj je Odluci naveden rezultat preispitivanja koje je Vijeće provelo u vezi s osobama, skupinama i subjektima na koje se primjenjuju članci 2., 3. i 4. Zajedničkog stajališta 2001/931/ZVSP.

                     (5)

                     Vijeće se uvjerilo u to da su nadležna tijela, kako su navedena u članku 1. stavku 4. Zajedničkog stajališta 2001/931/ZVSP, donijela odluke u pogledu svih osoba, skupina i subjekata navedenih na popisu o tome da su bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u Zajedničkom stajalištu 2001/931/ZVSP.

                     (6)

                     Vijeće je zaključilo da više ne postoje razlozi za zadržavanje jedne osobe na popisu.

                     (7)

                     Popis bi trebalo na odgovarajući način ažurirati, a Odluku (ZVSP) 2021/1192 trebalo bi staviti izvan snage,

               DONIJELO JE OVU ODLUKU:

            Članak 1.
            Popis osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP naveden je u Prilogu ovoj Odluci.

            Članak 2.
            Odluka (ZVSP) 2021/1192 stavlja se izvan snage.

            Članak 3.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 3. veljače 2022.

                  Za Vijeće

                  Predsjednik

               J.-Y. LE DRIAN

            (1)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

            (2)  Odluka Vijeća (ZVSP) 2021/1192 od 19. srpnja 2021. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2021/142 (SL L 258, 20.7.2021., str. 42.).

            PRILOG
            POPIS OSOBA, SKUPINA I SUBJEKATA IZ ČLANKA 1.
            I.   OSOBE

                        1.

                        ABDOLLAHI Hamed (također poznat kao Mustafa Abdullahi), rođen 11.8.1960. u Iranu. Broj putovnice: D9004878.

                        2.

                        AL-NASSER Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                        3.

                        AL-YACOUB Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                        4.

                        ARBABSIAR Manssor (također poznat kao Mansour Arbabsiar), rođen 6.3.1955. ili 15.3.1955. u Iranu. Državljanin Irana i SAD-a, broj putovnice: C2002515 (Iran); broj putovnice: 477845448 (SAD). Broj nacionalne osobne isprave: 07442833, datum isteka 15.3.2016. (vozačka dozvola SAD-a).

                        5.

                        ASADI Assadollah (također poznat kao Assadollah Asadi), rođen 22.12.1971. u Teheranu (Iran), državljanin Irana. Broj iranske diplomatske putovnice: D9016657.

                        6.

                        BOUYERI Mohammed (također poznat kao Abu Zubair, također poznat kao Sobiar, također poznat kao Abu Zoubair), rođen 8.3.1978. u Amsterdamu (Nizozemska).

                        7.

                        EL HAJJ Hassan Hassan, rođen 22.3.1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                        8.

                        HASHEMI MOGHADAM Saeid, rođen 6.8.1962. u Teheranu (Iran), državljanin Irana. Broj putovnice: D9016290, valjana do 4.2.2019.

                        9.

                        IZZ-AL-DIN Hasan (također poznat kao Garbaya, Ahmed, također poznat kao Sa’id, također poznat kao Salwwan, Samir), rođen 1963. u Libanonu, državljanin Libanona.

                        10.

                        MELIAD Farah, rođen 5.11.1980. u Sydneyju (Australija), državljanin Australije. Broj putovnice: M2719127 (Australija).

                        11.

                        MOHAMMED Khalid Sheikh (također poznat kao Ali, Salem, također poznat kao Bin Khalid, Fahd Bin Adballah, također poznat kao Henin, Ashraf Refaat Nabith, također poznat kao Wadood, Khalid Adbul), rođen 14.4.1965. ili 1.3.1964. u Pakistanu, broj putovnice 488555.

                        12.

                        SHAHLAI Abdul Reza (također poznat kao Abdol Reza Shala’i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla’i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah (Kermanšah), Iran, 2. Mehran Military Base (Vojna baza Mehran), Ilam Province (pokrajina Ilam), Iran.

                        13.

                        SHAKURI Ali Gholam, rođen oko 1965. u Teheranu, Iran.

                  II.   SKUPINE I SUBJEKTI

                        1.

                        „Abu Nidal Organisation” (Organizacija Abu Nidal) — „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                        2.

                        „Al-Aqsa Martyrs’ Brigade” (Brigada mučenika Al-Aqse).

                        3.

                        „Al-Aqsa e.V”.

                        4.

                        „Babbar Khalsa”.

                        5.

                        „Communist Party of the Philippines” (Komunistička partija Filipina), uključujući „New People’s Army” (Nova narodna vojska) — „NPA”, Filipini.

                        6.

                        „Directorate for Internal Security of the Iranian Ministry for Intelligence and Security” (Uprava za unutarnju sigurnost iranskog Ministarstva obavještajne djelatnosti i sigurnosti).

                        7.

                        „Gama’a al-Islamiyya” (također poznata kao „Al-Gama’a al-Islamiyya”) („Islamic Group” (Islamska skupina) — „IG”).

                        8.

                        „İslami Büyük Doğu Akıncılar Cephesi” — „IBDA-C” („Great Islamic Eastern Warriors Front”) (Fronta ratnika velikog islamskog istoka).

                        9.

                        „Hamas”, uključujući „Hamas-Izz al-Din al-Qassem”.

                        10.

                        „Hizballah Military Wing” (Vojno krilo Hezbolaha) (također poznato kao „Hezbollah Military Wing”, također poznato kao „Hizbullah Military Wing”, također poznato kao „Hizbollah Military Wing”, također poznato kao „Hezballah Military Wing”, također poznato kao „Hisbollah Military Wing”, također poznato kao „Hizbu’llah Military Wing”, također poznato kao „Hizb Allah Military Wing”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                        11.

                        „Hizbul Mujahideen” — „HM”.

                        12.

                        „Khalistan Zindabad Force” (Snage Khalistan Zindabad) — „KZF”.

                        13.

                        „Kurdistan Workers’ Party” (Kurdistanska radnička stranka) — „PKK” (također poznata kao „KADEK”, također poznata kao „KONGRA-GEL”).

                        14.

                        „Liberation Tigers of Tamil Eelam” (Oslobodilački tigrovi tamilskog Eelama) — „LTTE”.

                        15.

                        „Ejército de Liberación Nacional” („National Liberation Army”) (Nacionalna oslobodilačka vojska).

                        16.

                        „Palestinian Islamic Jihad” (Palestinski islamski džihad) — „PIJ”.

                        17.

                        „Popular Front for the Liberation of Palestine” (Narodna fronta za oslobođenje Palestine) — „PFLP”.

                        18.

                        „Popular Front for the Liberation of Palestine — General Command” (Narodna fronta za oslobođenje Palestine — Glavni stožer) (također poznata kao „PFLP — General Command” (PFLP — Glavni stožer)).

                        19.

                        „Devrimci Halk Kurtuluș Partisi-Cephesi” — „DHKP/C” (također poznata kao „Devrimci Sol” („Revolutionary Left”) (Revolucionarna ljevica), također poznata kao „Dev Sol”) („Revolutionary People’s Liberation Army/Front/Party”) (Narodna oslobodilačka revolucionarna vojska/fronta/stranka).

                        20.

                        „Sendero Luminoso” — „SL” („Shining Path”) (Osvijetljeni put).

                        21.

                        „Teyrbazen Azadiya Kurdistan” — „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Odluka Vijeća (ZVSP) 2022/153 od 3. veljače 2022. o izmjeni Odluke 2011/486/ZVSP o mjerama ograničavanja protiv određenih pojedinaca, skupina, poduzeća i subjekata u pogledu stanja u Afganistanu

text:
                  4.2.2022

                  HR

                  Službeni list Europske unije

                  L 25/17

         ODLUKA VIJEĆA (ZVSP) 2022/153
         od 3. veljače 2022.
         o izmjeni Odluke 2011/486/ZVSP o mjerama ograničavanja protiv određenih pojedinaca, skupina, poduzeća i subjekata u pogledu stanja u Afganistanu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir Odluku Vijeća 2011/486/ZVSP od 1. kolovoza 2011. o mjerama ograničavanja protiv određenih pojedinaca, skupina, poduzeća i subjekata u pogledu stanja u Afganistanu (1),
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 1. kolovoza 2011. donijelo Odluku 2011/486/ZVSP.

                     (2)

                     Vijeće sigurnosti Ujedinjenih naroda 22. prosinca 2021. donijelo je Rezoluciju 2615 (2021), u kojoj izražava duboku zabrinutost zbog humanitarne situacije u Afganistanu, koja uključuje nesigurnost opskrbe hranom, i podsjeća na to da su žene, djeca i manjine nerazmjerno pogođeni.

                     (3)

                     Vijeće sigurnosti Ujedinjenih naroda u svojoj Rezoluciji 2615 (2021) odlučilo je da humanitarna pomoć i druge aktivnosti kojima se zadovoljavaju osnovne ljudske potrebe u Afganistanu ne predstavljaju kršenje stavka 1. točke (a) Rezolucije Vijeća sigurnosti Ujedinjenih naroda (RVSUN) 2255 (2015) te je istodobno snažno potaknulo pružatelje koji djeluju na osnovi RVSUN-a 2615 (2021) da ulože razumne napore kako bi pojedinci ili subjekti uvršteni na popis sankcija na temelju RVSUN-a 1988 (2011) ostvarili što manje koristi, bilo kao rezultat izravnog pružanja, bilo kao rezultat preusmjeravanja.

                     (4)

                     Odluku 2011/486/ZVSP trebalo bi stoga na odgovarajući način izmijeniti.

                     (5)

                     Radi provedbe određenih mjera iz ove Odluke potrebno je daljnje djelovanje Unije,

               DONIJELO JE OVU ODLUKU:

            Članak 1.
            U članku 4. Odluke 2011/486/ZVSP dodaje se sljedeći stavak:

                  „6.   Stavci 1. i 2. ne primjenjuju se na obradu i isplaćivanje sredstava, druge financijske imovine ili gospodarskih izvora ni na pružanje robe i usluga koji su potrebni za osiguravanje pravodobne isporuke humanitarne pomoći i obavljanje drugih aktivnosti kojima se zadovoljavaju osnovne ljudske potrebe u Afganistanu ili za podupiranje takvih aktivnosti.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 3. veljače 2022.

                  Za Vijeće

                  Predsjednik

               J.-Y. LE DRIAN

            (1)  SL L 199, 2.8.2011., str. 57.


title: Odluka Vijeća (ZVSP) 2022/154 od 3. veljače 2022. o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu

text:
                  4.2.2022

                  HR

                  Službeni list Europske unije

                  L 25/18

         ODLUKA VIJEĆA (ZVSP) 2022/154
         od 3. veljače 2022.
         o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. siječnja 2011. donijelo Odluku 2011/72/ZVSP (1).

                     (2)

                     Na temelju preispitivanja Odluke 2011/72/ZVSP potrebno je utvrditi uvjete pod kojima financijska sredstva preminule osobe mogu ostati zamrznuta.

                     (3)

                     Odluku 2011/72/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 1. Odluke 2011/72/ZVSP umeću se sljedeći stavci:

                  „2.a   Ne dovodeći u pitanje članak 5., u slučaju smrti osobe navedene u Prilogu:

                              (a)

                              ako je protiv te osobe prije njezine smrti izrečena osuđujuća kaznena presuda za pronevjeru državnih financijskih sredstava, financijska sredstva i gospodarski izvori koji su pripadali toj osobi ili koji su bili u njezinu vlasništvu, posjedu ili pod njezinom kontrolom ostaju zamrznuti dok se ne izvrše sudski nalozi za povrat pronevjerenih državnih financijskih sredstava i plaćanje novčanih kazni;

                              (b)

                              ako protiv te osobe prije njezine smrti nije izrečena takva osuđujuća kaznena presuda, financijska sredstva i gospodarski izvori koji su pripadali toj osobi ili koji su bili u njezinu vlasništvu, posjedu ili pod njezinom kontrolom ostaju zamrznuti tijekom razumnog razdoblja, podložno stavku 4. Ako se u tom razdoblju podnese građanska ili upravna tužba za povrat pronevjerenih državnih financijskih sredstava, financijska sredstva i gospodarski izvori koji su pripadali toj osobi ili koji su bili u njezinu vlasništvu, posjedu ili pod njezinom kontrolom ostaju zamrznuti do odbijanja takve tužbe ili, u slučaju njezina prihvaćanja, dok se ne izvrši sudski nalog za povrat pronevjerenih financijskih sredstava.

                  2.b   Vijeće prema potrebi mijenja popis iz Priloga kad utvrdi da više nisu ispunjeni uvjeti iz stavka 2.a za daljnje zamrzavanje financijskih sredstava i gospodarskih izvora koji su pripadali preminuloj osobi ili koji su bili u njezinu vlasništvu, posjedu ili pod njezinom kontrolom.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 3. veljače 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2011/72/ZVSP od 31. siječnja 2011. o mjerama ograničavanja protiv određenih osoba i subjekata s obzirom na stanje u Tunisu (SL L 28, 2.2.2011., str. 62.).


title: Odluka Vijeća (ZVSP) 2022/157 od 4. veljače 2022. o izmjeni Odluke Vijeća (ZVSP) 2017/1775 o mjerama ograničavanja s obzirom na stanje u Maliju

text:
                  4.2.2022

                  HR

                  Službeni list Europske unije

                  LI 25/7

         ODLUKA VIJEĆA (ZVSP) 2022/157
         od 4. veljače 2022.
         o izmjeni Odluke Vijeća (ZVSP) 2017/1775 o mjerama ograničavanja s obzirom na stanje u Maliju
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 28. rujna 2017. donijelo Odluku (ZVSP) 2017/1775 (1) o mjerama ograničavanja s obzirom na stanje u Maliju.

                     (2)

                     Vijeće je 13. prosinca 2021. donijelo Odluku (ZVSP) 2021/2208 (2) kojom je uspostavljen novi okvir kojim se omogućuju mjere ograničavanja protiv pojedinaca i subjekata odgovornih za ugrožavanje mira, sigurnosti ili stabilnosti Malija, ili za ometanje ili potkopavanje uspješnog završetka političke tranzicije Malija.

                     (3)

                     Kako je odlučeno na sastanku Gospodarske zajednice zapadnoafričkih država (ECOWAS) 15. rujna 2020. i kako je predviđeno Prijelaznom poveljom, prijelazne vlasti Malija trebale su u prijelaznom razdoblju od 18 mjeseci ostvariti političku tranziciju i primopredaju vlasti izabranim civilnim vlastima. U tom su razdoblju trebale organizirati slobodne i poštene predsjedničke i parlamentarne izbore, zakazane za 27. veljače 2022., uz regionalne i lokalne izbore te, prema potrebi, ustavni referendum.

                     (4)

                     Prijelazne vlasti Malija 8. siječnja 2022. podnijele su tijelu ECOWAS novi raspored za održavanje predsjedničkih izbora krajem prosinca 2025., čime je trajanje tranzicije produljeno na ukupno pet i pol godina, što je u suprotnosti s dogovorom postignutim s ECOWAS-om 15. rujna 2020. i obvezama iz Prijelazne povelje. Tijelo ECOWAS sa žaljenjem je primilo na znanje da prijelazne vlasti u Maliju nisu poduzele potrebne korake za organizaciju predsjedničkih izbora prije 27. veljače 2022., što je u suprotnosti s dogovorom postignutim s tijelom ECOWAS 15. rujna 2020. i obvezama iz Prijelazne povelje. Tijelo ECOWAS duboko žali zbog očitog nedostatka političke volje prijelaznih vlasti zbog čega nije ostvaren nikakav konkretan napredak u pripremama za izbore, unatoč spremnosti ECOWAS-a i svih regionalnih i međunarodnih partnera da pruže potporu Maliju u tom procesu. Kad je riječ o zaključcima sjednica Assises National de la Refondation (ANR) od 13. prosinca 2021., koji su doveli do usvajanja revidiranog kalendara izbora, tijelo ECOWAS primilo je na znanje da važni dionici nisu sudjelovali na tim sjednicama ANR-a, što upućuje na nedostatak konsenzusa među nacionalnim dionicima u pogledu predloženog kalendara. S obzirom na navedeno, tijelo ECOWAS odlučilo je 9. siječnja 2022. zadržati početne sankcije koje su 7. studenoga 2021. već izrečene Maliju i prijelaznim vlastima te je uvelo dodatne gospodarske i financijske sankcije.

                     (5)

                     Imajući u vidu neprestano pogoršavanje situacije u Maliju, pet osoba trebalo bi uključiti na popise fizičkih i pravnih osoba, subjekata i tijela na koje se primjenjuju mjere ograničavanja iz Priloga II. Odluci (ZVSP) 2017/1775.

                     (6)

                     Prilog II. Odluci (ZVSP) 2017/1775 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog II. Odluci (ZVSP) 2017/1775 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 4. veljače 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2017/1775 od 28. rujna 2017. o mjerama ograničavanja s obzirom na stanje u Maliju (SL L 251, 29.9.2017., str. 23.).

            (2)  Odluka Vijeća (ZVSP) 2021/2208 od 13. prosinca 2021. o izmjeni Odluke (ZVSP) 2017/1775 o mjerama ograničavanja s obzirom na stanje u Maliju (SL L 446, 14.12.2021., str. 44.).

            PRILOG
            Prilog II. Odluci (ZVSP) 2017/1775 mijenja se kako slijedi:

                        1.

                        u popis fizičkih osoba naveden pod naslovom „A. Popis fizičkih osoba iz članka 1.a stavka 1.” umeću se sljedeći unosi:

                                    Ime

                                    Identifikacijski podaci

                                    Obrazloženje

                                    Datum uvrštenja na popis

                                    „1.

                                    DIAW, Malick

                                    Mjesto rođenja: Ségou
                                    Datum rođenja: 2. prosinca 1979.
                                    Državljanstvo: malijsko
                                    Broj putovnice: B0722922, vrijedi do 13. 8. 2018.:
                                    Spol: muški
                                    Položaj: predsjednik Nacionalnog tranzicijskog vijeća (zakonodavno tijelo prijelaznih vlasti), pukovnik
                                    Adresa: Koulouba – Présidence de la République. 00223 BAMAKO

                                    Malick Diaw ključni je član unutarnjeg kruga pukovnika Assimija Goïte. Kao načelnik stožera treće vojne regije Kati je bio jedan od pokretača i vođa državnog udara 18. kolovoza 2020. zajedno s pukovnikom-bojnikom Ismaëlom Waguéom, pukovnikom Assimijem Goïtom, pukovnikom Sadijem Camarom i pukovnikom Modiboom Konéom.
                                    Malick Diaw je stoga izravno odgovoran za djelovanja ili politike koje ugrožavaju mir, sigurnost i stabilnost Malija.
                                    Malick Diaw također je ključni akter u kontekstu tranzicije, kao predsjednik Nacionalnog prijelaznog vijeća (CNT) od prosinca 2020.
                                    CNT nije ostvario znatan napredak u vezi s „misijama” utvrđenima u Prijelaznoj povelji od 1. listopada 2020., koje su trebale biti dovršene u roku od 18 mjeseci, što je vidljivo iz činjenice da nije podupro nacrt izbornog zakona. To doprinosi odgađanju organizacije izbora, a time i uspješnog dovršetka političke tranzicije u Maliju.
                                    Gospodarska zajednica zapadnoafričkih država (ECOWAS) u studenome 2021. donijela je pojedinačne sankcije protiv prijelaznih vlasti (uključujući Malicka Diawa) zbog odgađanja organizacije izbora i dovršenja tranzicije.
                                    Malick Diaw stoga ometa i potkopava uspješno dovršenje političke tranzicije u Maliju.

                                    4.2.2022.

                                    2.

                                    WAGUÉ, Ismaël

                                    Mjesto rođenja: Bamako
                                    Datum rođenja: 2. 3. 1975.
                                    Državljanstvo: malijsko
                                    Broj putovnice: diplomatska putovnica AA0193660, vrijedi do 15. 2. 2023.
                                    Spol: muški
                                    Položaj: ministar za pomirenje, pukovnik-bojnik
                                    Adresa: Koulouba – Présidence de la République. 00223 BAMAKO

                                    Pukovnik-bojnik Ismaël Wagué ključan je član unutarnjeg kruga pukovnika Assimija Goïte i bio je jedan od glavnih aktera odgovornih za državni udar u kolovozu 2020., s pukovnikom Goïtom, pukovnikom Sadijem Camarom, pukovnikom Modiboom Konéom i Malickom Diawom.
                                    Nakon što je 19. kolovoza 2020. objavio da je vojska preuzela vlast, postao je glasnogovornik Nacionalnog odbora za spasenje naroda (CNSP).
                                    Ismaël Wagué stoga je izravno odgovoran za djelovanja kojima se ugrožavaju mir, sigurnost i stabilnost Malija.
                                    Kao ministar za pomirenje u prijelaznoj vladi od listopada 2020., Ismaël Wagué zadužen je za provedbu Sporazuma za mir i pomirenje u Maliju. Izjavom iz listopada 2021. pridonio je blokiranju Odbora za praćenje Sporazuma za mir i pomirenje u Maliju (Comité de suivi de l’accord, CSA), a time i provedbe Sporazuma kako je predviđeno člankom 2. Prijelazne povelje.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Ismaëla Waguéa) zbog odgađanja organizacije izbora i dovršenja tranzicije.
                                    Ismaël Wagué stoga je odgovoran za djelovanja kojima se ugrožavaju mir, sigurnost i stabilnost Malija, kao i za ometanje i potkopavanje uspješnog dovršenja političke tranzicije u Maliju.

                                    4.2.2022.

                                    3.

                                    MAÏGA, Choguel

                                    Mjesto rođenja: Tabango, Gao, Mali
                                    Datum rođenja: 31. prosinca 1958.
                                    Državljanstvo: malijsko
                                    Broj putovnice: diplomatska putovnica br. DA0004473, izdana u Maliju, schengenska viza
                                    Spol: muški
                                    Položaj: predsjednik vlade
                                    Adresa: Koulouba – Présidence de la République. 00223 BAMAKO

                                    Kao predsjednik vlade od lipnja 2021. Chogsuel Maïga predvodi prijelaznu vladu Malija uspostavljenu nakon državnog udara 24. svibnja 2021.
                                    Suprotno rasporedu reformi i izbora, koji je s ECOWAS-om prethodno dogovoren u skladu s Prijelaznom poveljom, u lipnju 2021. najavio je organizaciju konferencije „Assises nationales de la refondation” (ANR) kao postupak koji prethodi reformi i kao preduvjet za organizaciju izbora zakazanih za 27. veljače 2022.
                                    Kao što je objavio sâm Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazne vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući premijera Maïgu) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Na svojem položaju predsjednika vlade Choguel Maïga izravno je odgovoran za odgađanje izbora predviđenih u Prijelaznoj povelji te stoga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.

                                    4.2.2022.

                                    4.

                                    MAÏGA, Ibrahim Ikassa

                                    Mjesto rođenja: Tondibi, regija Gao, Mali
                                    Datum rođenja: 05. 2. 1971.
                                    Državljanstvo: malijsko
                                    Broj putovnice: Diplomatska putovnica izdana u Maliju
                                    Spol: muški
                                    Položaj: ministar za ponovnu izgradnju
                                    Adresa: Koulouba – Présidence de la République. 00223 BAMAKO

                                    Ibrahim Ikassa Maïga član je strateškog odbora M5-RFP-a (Mouvement du 5 juin-Rassemblement des forces patriotiques), koji je imao ključnu ulogu u svrgavanju predsjednika Keite.
                                    Od lipnja 2021. Ibrahimu Ikassi Maïgi kao ministru ponovne izgradnje povjereno je planiranje konferencije „Assises nationales de la Refondation” (ANR), koju je najavio predsjednik vlade Choguel Maiga.
                                    Suprotno rasporedu reformi i izbora, koji su prethodno dogovoreni s ECOWAS-om u skladu s Prijelaznom poveljom, prijelazna vlada najavila je ANR kao postupak koji prethodi reformi te koji je preduvjet za organizaciju izbora zakazanih za 27. veljače 2022.
                                    Kao što je objavio Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazna vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Ibrahima Ikassu Maïgu) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Na svojem položaju ministra za ponovnu izgradnju Ibrahim Ikassa Maïga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.

                                    4.2.2022.

                                    5.

                                    DIARRA, Adama Ben
                                    također poznat kao Ben Le Cerveau

                                    Mjesto rođenja: Kati, Mali
                                    Državljanstvo: malijsko
                                    Broj putovnice: diplomatska putovnica izdana u Maliju, schengenska viza
                                    Spol: muški
                                    Položaj: član Nacionalnog tranzicijskog vijeća (zakonodavno tijelo prijelaznih vlasti)
                                    Adresa: Koulouba – Présidence de la République. 00223 BAMAKO

                                    Adama Ben Diarra, poznat kao Camarade Ben Le Cerveau, jedan je od mladih vođa skupine M5-RFP (Mouvement du 5 Juin-Rassemblement des Forces patriotiques), koji je imao ključnu ulogu u svrgavanju predsjednika Keite. Adama Ben Diarra također je vođa pokreta Yéréwolo, glavne organizacije koja podupire prijelazne vlasti, te član Nacionalnog tranzicijskog vijeća (CNT) od 3. prosinca 2021.
                                    CNT nije ostvario znatan napredak u vezi s „misijama” utvrđenima u Prijelaznoj povelji od 1. listopada 2020., koje su trebale biti dovršene u roku od 18 mjeseci, što je vidljivo iz činjenice da nije podupro nacrt izbornog zakona. To doprinosi odgađanju organizacije izbora, a time i uspješnog dovršetka političke tranzicije u Maliju.
                                    Adama Ben Diarra aktivno zagovara i podupire produljenje tranzicije na okupljanjima i društvenim mrežama, navodeći da je petogodišnje produljenje prijelaznog razdoblja, o kojem su odlučile tranzicijske vlasti nakon „Assises nationales de la Refondation” (ANR), duboka težnja malijskog naroda.
                                    Suprotno rasporedu reformi i izbora, koji su prethodno dogovoreni s ECOWAS-om u skladu s Prijelaznom poveljom, prijelazna vlada najavila je ANR kao postupak koji prethodi reformi te koji je preduvjet za organizaciju izbora zakazanih za 27. veljače 2022.

                                    4.2.2022.”

                                    Kao što je objavio Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazna vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Adama Ben Diarra) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Adama Ben Diarra stoga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.

                        (2)

                        u popis naveden pod naslovom „B. Popis fizičkih ili pravnih osoba, subjekata ili tijela iz članka 2.a stavka 1.” umeću se sljedeći unosi:

                                    Ime

                                    Identifikacijski podaci

                                    Obrazloženje

                                    Datum uvrštenja na popis

                                    „1.

                                    DIAW, Malick

                                    Mjesto rođenja: Ségou
                                    Datum rođenja: 2. prosinca 1979.
                                    Državljanstvo: malijsko
                                    Broj putovnice: B0722922, vrijedi do 13. 8. 2018.:
                                    Spol: muški
                                    Položaj: predsjednik Nacionalnog tranzicijskog vijeća (zakonodavno tijelo prijelaznih vlasti), pukovnik
                                    Adresa: Koulouba – Présidence de la République. 00223 BAMAKO

                                    Malick Diaw ključni je član unutarnjeg kruga pukovnika Assimija Goïte. Kao načelnik stožera treće vojne regije Kati je bio jedan od pokretača i vođa državnog udara 18. kolovoza 2020. zajedno s pukovnikom-bojnikom Ismaëlom Waguéom, pukovnikom Assimijem Goïtom, pukovnikom Sadijem Camarom i pukovnikom Modiboom Konéom.
                                    Malick Diaw je stoga izravno odgovoran za djelovanja ili politike koje ugrožavaju mir, sigurnost i stabilnost Malija.
                                    Malick Diaw također je ključni akter u kontekstu tranzicije, kao predsjednik Nacionalnog prijelaznog vijeća (CNT) od prosinca 2020.
                                    CNT nije ostvario znatan napredak u vezi s „misijama” utvrđenima u Prijelaznoj povelji od 1. listopada 2020., koje su trebale biti dovršene u roku od 18 mjeseci, što je vidljivo iz činjenice da nije podupro nacrt izbornog zakona. To doprinosi odgađanju organizacije izbora, a time i uspješnog dovršetka političke tranzicije u Maliju.
                                    Gospodarska zajednica zapadnoafričkih država (ECOWAS) u studenome 2021. donijela je pojedinačne sankcije protiv prijelaznih vlasti (uključujući Malicka Diawa) zbog odgađanja organizacije izbora i dovršenja tranzicije.
                                    Malick Diaw stoga ometa i potkopava uspješno dovršenje političke tranzicije u Maliju.

                                    4.2.2022.

                                    2.

                                    WAGUÉ, Ismaël

                                    Mjesto rođenja: Bamako
                                    Datum rođenja: 2. 3. 1975.
                                    Državljanstvo: malijsko
                                    Broj putovnice: diplomatska putovnica AA0193660, vrijedi do 15. 2. 2023.
                                    Spol: muški
                                    Položaj: ministar za pomirenje, pukovnik-bojnik
                                    Adresa: Koulouba – Présidence de la République. 00223 BAMAKO

                                    Pukovnik-bojnik Ismaël Wagué ključan je član unutarnjeg kruga pukovnika Assimija Goïte i bio je jedan od glavnih aktera odgovornih za državni udar u kolovozu 2020., s pukovnikom Goïtom, pukovnikom Sadijem Camarom, pukovnikom Modiboom Konéom i Malickom Diawom.
                                    Nakon što je 19. kolovoza 2020. objavio da je vojska preuzela vlast, postao je glasnogovornik Nacionalnog odbora za spasenje naroda (CNSP).
                                    Ismaël Wagué stoga je izravno odgovoran za djelovanja kojima se ugrožavaju mir, sigurnost i stabilnost Malija.
                                    Kao ministar za pomirenje u prijelaznoj vladi od listopada 2020., Ismaël Wagué zadužen je za provedbu Sporazuma za mir i pomirenje u Maliju. Izjavom iz listopada 2021. pridonio je blokiranju Odbora za praćenje Sporazuma za mir i pomirenje u Maliju (Comité de suivi de l’accord, CSA), a time i provedbe Sporazuma kako je predviđeno člankom 2. Prijelazne povelje.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Ismaëla Waguéa) zbog odgađanja organizacije izbora i dovršenja tranzicije.
                                    Ismaël Wagué stoga je odgovoran za djelovanja kojima se ugrožavaju mir, sigurnost i stabilnost Malija, kao i za ometanje i potkopavanje uspješnog dovršenja političke tranzicije u Maliju.

                                    4.2.2022.

                                    3.

                                    MAÏGA, Choguel

                                    Mjesto rođenja: Tabango, Gao, Mali
                                    Datum rođenja: 31. prosinca 1958.
                                    Državljanstvo: malijsko
                                    Broj putovnice: diplomatska putovnica br. DA0004473, izdana u Maliju, schengenska viza
                                    Spol: muški
                                    Položaj: predsjednik vlade
                                    Adresa: Koulouba – Présidence de la République. 00223 BAMAKO

                                    Kao predsjednik vlade od lipnja 2021. Chogsuel Maïga predvodi prijelaznu vladu Malija uspostavljenu nakon državnog udara 24. svibnja 2021.
                                    Suprotno rasporedu reformi i izbora, koji je s ECOWAS-om prethodno dogovoren u skladu s Prijelaznom poveljom, u lipnju 2021. najavio je organizaciju konferencije „Assises nationales de la refondation” (ANR) kao postupak koji prethodi reformi i kao preduvjet za organizaciju izbora zakazanih za 27. veljače 2022.
                                    Kao što je objavio sâm Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazne vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući premijera Maïgu) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Na svojem položaju predsjednika vlade Choguel Maïga izravno je odgovoran za odgađanje izbora predviđenih u Prijelaznoj povelji te stoga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.

                                    4.2.2022.

                                    4.

                                    MAÏGA, Ibrahim Ikassa

                                    Mjesto rođenja: Tondibi, regija Gao, Mali
                                    Datum rođenja: 05. 2. 1971.
                                    Državljanstvo: malijsko
                                    Broj putovnice: Diplomatska putovnica izdana u Maliju
                                    Spol: muški
                                    Položaj: ministar za ponovnu izgradnju
                                    Adresa: Koulouba – Présidence de la République. 00223 BAMAKO

                                    Ibrahim Ikassa Maïga član je strateškog odbora M5-RFP-a (Mouvement du 5 juin-Rassemblement des forces patriotiques), koji je imao ključnu ulogu u svrgavanju predsjednika Keite.
                                    Od lipnja 2021. Ibrahimu Ikassi Maïgi kao ministru ponovne izgradnje povjereno je planiranje konferencije „Assises nationales de la Refondation” (ANR), koju je najavio predsjednik vlade Choguel Maiga.
                                    Suprotno rasporedu reformi i izbora, koji su prethodno dogovoreni s ECOWAS-om u skladu s Prijelaznom poveljom, prijelazna vlada najavila je ANR kao postupak koji prethodi reformi te koji je preduvjet za organizaciju izbora zakazanih za 27. veljače 2022.
                                    Kao što je objavio Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazna vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Ibrahima Ikassu Maïgu) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Na svojem položaju ministra za ponovnu izgradnju Ibrahim Ikassa Maïga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.

                                    4.2.2022.

                                    5.

                                    DIARRA, Adama Ben
                                    također poznat kao Ben Le Cerveau

                                    Mjesto rođenja: Kati, Mali
                                    Državljanstvo: malijsko
                                    Broj putovnice: diplomatska putovnica izdana u Maliju, schengenska viza
                                    Spol: muški
                                    Položaj: član Nacionalnog tranzicijskog vijeća (zakonodavno tijelo prijelaznih vlasti)
                                    Adresa: Koulouba – Présidence de la République. 00223 BAMAKO

                                    Adama Ben Diarra, poznat kao Camarade Ben Le Cerveau, jedan je od mladih vođa skupine M5-RFP (Mouvement du 5 Juin-Rassemblement des Forces patriotiques), koji je imao ključnu ulogu u svrgavanju predsjednika Keite. Adama Ben Diarra također je vođa pokreta Yéréwolo, glavne organizacije koja podupire prijelazne vlasti, te član Nacionalnog tranzicijskog vijeća (CNT) od 3. prosinca 2021.
                                    CNT nije ostvario znatan napredak u vezi s „misijama” utvrđenima u Prijelaznoj povelji od 1. listopada 2020., koje su trebale biti dovršene u roku od 18 mjeseci, što je vidljivo iz činjenice da nije podupro nacrt izbornog zakona. To doprinosi odgađanju organizacije izbora, a time i uspješnog dovršetka političke tranzicije u Maliju.
                                    Adama Ben Diarra aktivno zagovara i podupire produljenje tranzicije na okupljanjima i društvenim mrežama, navodeći da je petogodišnje produljenje prijelaznog razdoblja, o kojem su odlučile tranzicijske vlasti nakon „Assises nationales de la Refondation” (ANR), duboka težnja malijskog naroda.
                                    Suprotno rasporedu reformi i izbora, koji su prethodno dogovoreni s ECOWAS-om u skladu s Prijelaznom poveljom, prijelazna vlada najavila je ANR kao postupak koji prethodi reformi te koji je preduvjet za organizaciju izbora zakazanih za 27. veljače 2022.

                                    4.2.2022.”

                                    Kao što je objavio Choguel Maïga, ANR je zatim nekoliko puta odgođen, pa su odgođeni i izbori. ANR, koji je naposljetku održan u prosincu 2021., bojkotiralo je više dionika. Na temelju konačnih preporuka ANR-a prijelazna vlada predstavila je novi raspored kojim se održavanje predsjedničkih izbora predviđa u prosincu 2025., čime je sebi omogućila ostanak na vlasti dulji od pet godina.
                                    ECOWAS je u studenome 2021. donio pojedinačne sankcije protiv prijelaznih vlasti (uključujući Adama Ben Diarra) zbog odgađanja organizacije izbora i dovršenja tranzicije. ECOWAS je istaknuo da su prijelazne vlasti potrebu za provedbom reformi iskoristile kao izgovor da opravdaju produljenje tranzicije i zadrže se na vlasti bez demokratskih izbora.
                                    Adama Ben Diarra stoga ometa i potkopava uspješno dovršenje političke tranzicije u Maliju, osobito ometanjem i potkopavanjem održavanja izbora i predaje vlasti izabranima.


title: Odluka Političkog i sigurnosnog odbora (ZVSP) 2022/164 od 3. veljača 2022. o aktivaciji sekundarne izvršne zadaće vojne operacije Europske unije za doprinos odvraćanju, sprečavanju i suzbijanju djela piratstva i oružane pljačke uz obalu Somalije (Atalanta) koja se sastoji od pružanja doprinosa suzbijanju trgovanja opojnim drogama uz obalu Somalije (ATALANTA/2/2022)

text:
                  8.2.2022

                  HR

                  Službeni list Europske unije

                  L 27/8

         ODLUKA POLITIČKOG I SIGURNOSNOG ODBORA (ZVSP) 2022/164
         od 3. veljača 2022.
         o aktivaciji sekundarne izvršne zadaće vojne operacije Europske unije za doprinos odvraćanju, sprečavanju i suzbijanju djela piratstva i oružane pljačke uz obalu Somalije (Atalanta) koja se sastoji od pružanja doprinosa suzbijanju trgovanja opojnim drogama uz obalu Somalije (ATALANTA/2/2022)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Zajedničku akciju Vijeća 2008/851/ZVSP od 10. studenoga 2008. o vojnoj operaciji Europske unije za doprinos odvraćanju, sprečavanju i suzbijanju djela piratstva i oružane pljačke uz obalu Somalije (1), a posebno njezin članak 2.b,
         budući da:

                     (1)

                     Vijeće je 22. prosinca 2020. donijelo Odluku (ZVSP) 2020/2188 (2) kojom je izmijenjena Zajednička akcija 2008/851/ZVSP i vojnoj operaciji Europske unije za doprinos odvraćanju, sprečavanju i suzbijanju djela piratstva i oružane pljačke uz obalu Somalije (Atalanta) dodijeljena, među ostalim, sekundarna izvršna zadaća pružanja doprinosa suzbijanju trgovanja opojnim drogama uz obalu Somalije („sekundarna izvršna zadaća”).

                     (2)

                     Člankom 2.b stavkom 3. Zajedničke akcije 2008/851/ZVSP predviđa se da Politički i sigurnosni odbor aktivira sekundarnu izvršnu zadaću kada zapovjednik operacije EU-a izvijesti da operacija Atalanta raspolaže potrebnim sredstvima za izvršavanje zadaća navedenih u tom članku.

                     (3)

                     Zapovjednik operacije EU-a izvijestio je da operacija Atalanta raspolaže potrebnim sredstvima za izvršavanje sekundarne izvršne zadaće.

                     (4)

                     Sekundarnu izvršnu zadaću trebalo bi aktivirati bez odgode,

               DONIO JE OVU ODLUKU:

            Članak 1.
            Aktivira se sekundarna izvršna zadaća pružanja doprinosa suzbijanju trgovanja opojnim drogama uz obalu Somalije dodijeljena operaciji Atalanta člankom 2.b Zajedničke akcije 2008/851/ZVSP.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 3. veljača 2022.

                  Za Politički i sigurnosni odbor

                  Predsjednica

               D. PRONK

            (1)  SL L 301, 12.11.2008., str. 33.

            (2)  Odluka Vijeća (ZVSP) 2020/2188 od 22. prosinca 2020. o izmjeni Zajedničke akcije 2008/851/ZVSP o vojnoj operaciji Europske unije za doprinos odvraćanju, sprečavanju i suzbijanju djela piratstva i oružane pljačke uz obalu Somalije (SL L 435, 23.12.2020., str. 74.).